ส่วนที่ 1

ข้อมูลสรุป (Executive Summary)

 

บริษัท ซุปเปอร์บล๊อก จำกัด (มหาชน) (“บริษัท” หรือ “บมจ. ซุปเปอร์บล๊อก”) ก่อตั้งขึ้นเมื่อวันที่
20 ธันวาคม 2537 ด้วยทุนจดทะเบียน 150 ล้านบาท
เพื่อดำเนินการผลิตและจำหน่ายผลิตภัณฑ์คอนกรีตมวลเบา (Autoclaved Aerated Concrete)
เกรด 4 ซึ่งได้รับการรับรองมาตรฐานอุตสาหกรรม (มอก.) ของกระทรวงอุตสาหกรรม
ผลิตภัณฑ์ของบริษัทประกอบด้วย บล๊อกก่อผนัง แผ่นผนังสำเร็จรูป และ เสาเอ็นทับหลังสำเร็จรูป
ภายใต้เครื่องหมายการค้า “ซุปเปอร์บล๊อก” โดยใช้เครื่องจักรเทคโนโลยีของ WEHRHAHN
จากประเทศเยอรมนี นอกจากนี้บริษัทยังจำหน่ายวัสดุก่อฉาบ
ซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวมทั้งจำหน่ายเครื่องมือและอุปกรณ์ต่างๆ ที่ใช้สำหรับคอนกรีตมวลเบา
ผลิตภัณฑ์จากซุปเปอร์บล๊อกสามารถใช้ทดแทนงานก่ออิฐมอญฉาบปูนได้ทั้งหมด
ผลิตภัณฑ์คอนกรีตมวลเบาของบริษัทได้ผ่านการรับรองมาตรฐานอุตสาหกรรม (มอก.1505-2541)
เป็นรายแรกในประเทศไทย และได้รับการรับรองมาตรฐาน ISO 9001:2000
เป็นแห่งแรกและรายเดียวของผู้ผลิตคอนกรีตมวลเบาอบไอน้ำในประเทศไทย ทั้งนี้ มาตรฐาน ISO
9001 : 2000 เป็นมาตรฐานเกี่ยวกับระบบการบริหารงานภายในองค์กร
เพื่อดำเนินการผลิตตามมาตรฐานให้ได้สินค้าที่มีคุณภาพ
สร้างความพึงพอใจให้แก่ลูกค้าได้อย่างสม่ำเสมอ

ปัจจุบัน บริษัทมีโรงงานผลิต 2 แห่งภายใต้ บมจ.ซุปเปอร์บล๊อก บนเนื้อที่ 58 ไร่
ซึ่งประกอบด้วยพื้นที่สำหรับเก็บกองทราย โรงบดแร่ โรงบดทราย
โรงซ่อมบำรุงและโรงผลิตคอนกรีตมวลเบา 2 แห่ง ตั้งอยู่ที่จังหวัดสิงห์บุรีโดยโรงงานแห่งที่ 1
มีกำลังการผลิตสูงสุดปีละประมาณ 2.30 ล้านตารางเมตร และโรงงานแห่งที่ 2
มีกำลังการผลิตสูงสุดปีละ 2.30 ล้านตารางเมตร ซึ่งโรงงานแห่งที่ 2
ปัจจุบันอยู่ระหว่างการทดสอบเครื่องจักร
นอกจากนี้บริษัทยังมีแหล่งวัตถุดิบที่สำคัญได้แก่แหล่งทรายเป็นของบริษัทเองซึ่งตั้งอยู่บริเวณใกล้เคียงกับโรงงานแห่งที่
1 และโรงงานแห่งที่ 2 บนเนื้อที่ประมาณ 187 ไร่
ซึ่งประกอบด้วยทรายที่มีคุณภาพเป็นจำนวนมากพอต่อการผลิตของบริษัทได้ถึง 20 ปี (ในปี 2538
ได้มีการสำรวจและประเมินศักยภาพเชิงพาณิชย์ของแหล่งทรายบนเนื้อที่ 180 ไร่ของบริษัท
จากบริษัท ไอ.อาร์.ดี.ซี. เอ๊กซ์พลอเรชั่น แอนด์ มายนิ่ง คอนซัลแต๊นท์ จำกัด
โดยมีผลการสำรวจว่าสำรองของทรายทั้งหมดบนเนื้อที่ดังกล่าวมีปริมาณ 3,628,800 ลูกบาศก์เมตร
ซึ่งวิศวกรบริษัท ซุปเปอร์บล๊อก จำกัด (มหาชน)
ประเมินโดยอ้างอิงจากปริมาณทรายที่ใช้ผลิตจริงว่า
ปริมาณทรายจากแหล่งทรายดังกล่าวเพียงพอต่อการผลิตของบริษัทได้ถึง 20 ปี)

ปัจจุบันผลิตภัณฑ์ของบริษัทจำหน่ายในประเทศเกือบทั้งจำนวน โดยมีบางส่วนส่งออกไปยังประเทศ
บรูไน, กัมพูชา, ออสเตรเลีย, นิวซีแลนด์ และ สหรัฐอเมริกา ซึ่งสัดส่วนการขายในประเทศ และ
ต่างประเทศ คิดเป็นสัดส่วนร้อยละ 98.70 : 1.30 ทั้งนี้ผลิตภัณฑ์ของบริษัทสามารถจำแนกได้เป็น
3 กลุ่มหลัก ได้แก่ (1) ผลิตภัณฑ์คอนกรีตมวลเบา ซึ่งประกอบด้วย บล๊อกก่อผนัง แผ่นผนังสำเร็จรูป
พื้นสำเร็จรูป แผ่นหลังคา และเสาเอ็นทับหลัง (2)
ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ (3) เครื่องมือและอุปกรณ์ต่างๆ
ที่ใช้สำหรับผลิตภัณฑ์คอนกรีตมวลเบาโดยเฉพาะ ได้แก่ เกรียงปูนก่อ / เหล็กเซาะร่อง เลื่อยมือ
และ สว่านกวนปูน สำหรับโครงสร้างรายได้ของบริษัทในปี 2549
จำแนกตามรายได้จากการขายผลิตภัณฑ์หลัก (ผลิตภัณฑ์คอนกรีตมวลเบา
ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ เครื่องมือและอุปกรณ์ต่างๆ
ที่ใช้สำหรับผลิตภัณฑ์คอนกรีตมวลเบา) และ รายได้อื่น มีสัดส่วนร้อยละ 96.60 (92.35 : 4.01
: 0.25) : 3.40 ของรายได้รวมตามลำดับ

ผลการดำเนินงานของบริษัทในปี 2549 บริษัทขาดทุนสุทธิจำนวน 124.32 ล้านบาท
เปรียบเทียบกับปี 2548 ที่มีกำไรสุทธิจำนวน 35.16 ล้านบาท โดยกำไรสุทธิปี 2549 ลดลงจากปี
2548 จำนวน 159.48 ล้านบาท หรือลดลงในอัตราร้อยละ 439.36 เนื่องจากสาเหตุสำคัญคือ
ผลจากการแข่งขันทางด้านราคา ที่คู่แข่งขันมีการปรับลดราคาขายลงมาอย่างมาก
ทำให้บริษัทจำเป็นต้องมีการปรับลดราคาขายตาม ประกอบกับ การปรับตัวสูงขึ้นของต้นทุนขาย
และการจัดประเภทค่าเสื่อมราคาของเครื่องจักรและอุปกรณ์สำหรับโรงงานแห่งที่ 2 ซึ่งเดิมในปี
2548 ได้แสดงไว้ในต้นทุนการผลิต
แต่เนื่องจากปัจจุบันยังมิได้มีการใช้เครื่องจักรดังกล่าวในการผลิต ดังนั้น ในปี 2549
จึงได้แสดงค่าใช้จ่ายดังกล่าวไว้ในค่าใช้จ่ายในการขายและบริหาร